2 Samuel - Aceh Bible - Old Testament / 2Samuel-22\nÓh ka lheueh TUHAN geupeuseulamat Nabi Daud nibak Saul dan nibak meubagoe musoh gobnyan nyang laén, Nabi Daud laju geuca-e ngon lagu nyang ceudah ubak TUHAN:\n2 Ulôn cinta ubak Droeneueh ya, TUHAN, Droeneueh kheueh teunaga ulôn.\n3 TUHAN ban lagée kuta nyang kong teumpat ulôn meulindong. Allah ulôn ban lagée gunong batée, teumpat ulôn meureului. Lagée peurisai Gobnyan geutôb ulôn, dan geujaga ulôn jeuet aman sabe.\n4 Ulôn meulakée ubak TUHAN nyang patot teupujoe, Gobnyan ka geupeu beubaih ulôn nibak musoh-musoh ulôn.\n5 Ulôn jikeulileng lé bahya mawôt dan teugeunang lé ié raya keubinasaan.\n6 Ulôn jikeulileng lé bahya mawôt, jeunieb mawôt meulinteung dikeue ulôn.\n7 Lam keuadaan ulôn teukeupong lôn meulakée ubak TUHAN, ulôn kliek ubak Allah ulôn lôn lakée tulông. Di Baét Gobnyan TUHAN geudeungoe su ulôn dan geupeutrok nyang ulôn lakée.\n8 Laju bumoe meuhayak dan meuhayon, gaki-gaki gunong pih goyah dan meuhayak sabab Allah ka mureuka!\n9 Asab jiteubiet meukeubok lam ruhueng idong Gobnyan, bara apui nyang hu jiteubiet nibak babah Gobnyan.\n10 Langét dimanyang geuplah dua, laju geutreun kheueh Gobnyan, deungon awan nyang seupôt na dimiyueb gaki Gobnyan.\n11 Gobnyan geupo sira geugiduek ateueh kerub; Gobnyan meulayang di ateueh sayeub angén.\n12 Geutôb droe Geuh deungon seupôt; awan ngon reudok nyang teubai jikeulileng Gobnyan.\n13 Kilat nyang muble dikeue Gobnyan, jiteubiet awan, ujeuen éh meunan cit ngon apui.\n14 Teuka TUHAN ngon su lagée lagée su geulanteue di langét, Allah Nyang Mahamanyang geupeudeungoe su Gobnyan.\n15 Gobnyan laju geupeutek bubena aneuk panah Geuh, dan sampoe teupeu crebre bubena musoh. Gobnyan geuseumama ban lagée kilat meu-ulang-ulang dan sampoe awaknyan jiplueng teung bayeueng ka hana meuteuntée le.\n16 Tuwie ié laôt nyang lhok sampoe teubeudôh dan meunan cit ngon lapek bumoe sampoe teuhah bak watée TUHAN geu dumpék musoh Gobnyan deungon that mureuka.\n17 Nibak di manyang TUHAN geusunyueng jaroe Gobnyan; geumat bak ulôn dan laju geutarek dalam ié nyang lhok.\n18 Gobnyan ka geupeuseulamat ulôn nibak musoh nyang kha dan nibak ureuëng nyang jibanci ulôn sabab awaknyan lumpah that teuga meunyoe ngon ulôn.\n19 Awaknyan jiprang ulôn bak watée ulôn jitimpa lé beuncana teuma TUHAN kheueh nyang jeuet keu peunulông ulôn.\n20 TUHAN kheueh nyang peulheueh ulôn nibak banmandum bala dan nyang peuseulamat ulôn sabab Gobnyan meukeunong keu ulôn.\n21 TUHAN geubalaih peue nyang ulôn peubuet nyang beuna; Gobnyan geubri beureukat keu ulôn sabab ulôn hana meusalah.\n22 Ulôn keubiet that taát ubak peurintah TUHAN, dan hana lôn meupaleng nibak Po teu Allah ulôn.\n23 Banmandum huköm Gobnyan ulôn peubuet, bubena peurintah Gobnyan hana lôn peulalée.\n24 Gobnyan geuteupeue bahwa ulôn hana meucupa dan lôn peujiôh droe nibak buet nyang salah.\n25 Teuma TUHAN geubalaih buet ulôn nyang beutôi sabab Gobnyan geuteupeue bahwa ulôn hana meusalah.\n26 TUHAN, Droeneueh that seutia keu ureuëng nyang seutia dan jroh ubak nyang jroh.\n27 Ubak ureuëng suci neupeugah Droeneueh suci, dan keu ureuëng nyang jeuhet jeuet keumusoh TUHAN.\n28 Ureuëng nyang miyueb até TUHAN peuseulamat; teuma ureuëng nyang congkak TUHAN peutundok.\n29 TUHAN kheueh nyang puhu panyöt ulôn; dan TUHAN Allah ulôn kheueh nyang peupeungéuh ulôn didalam seupôt.\n30 TUHAN kheueh nyang peuteuga ulôn mangat beuhase lôn peuhanco bubena musoh; deungon geubantu lé Po teu Allah hase ulôn peuhanco kuta peutahanan awaknyan.\n31 Peue nyang geupeubuet lé Po teu Allah na kheueh sampoereuna, dan janji nyang ka geupeugah lé TUHAN na kheueh jeuet teupeucaya! Gobnyan saban lagée peurisai lé banmandum nyang jijak meulindong ubak Gobnyan.\n32 Sabab TUHAN mantong kheueh nyang Po teu Allah; Allah kheueh nyang jeuet keu nyang bila geutanyoe.\n33 Gobnyan na kheueh Po teu Allah nyang peuteuga ulôn dan Gobnyan geupeubuet rotjak ulôn nyoe aman.\n34 Gobnyan nyang peukong gaki ulôn ban lagée gaki rusa, dan Gobnyan kheueh teuma nyang jaga keuseulamat ulôn di ateueh gunong-gunong.\n35 TUHAN geulatih ulôn pakriban cara teujak muprang, akhéjih ka hase ulôn reuntang aneuk panah nyang paleng teuga.\n36 TUHAN, Droeneueh kheueh nyang peulindong dan nyang peuseulamat ulôn, dan neutumpang ulôn deungon kuasa Droeneueh ulôn jeuet keumeugah sabab lé neutulông lé Droeneueh.\n37 Droeneueh teuma nyang jaga ulôn mangat ulôn bék keunong teuen dan ulôn hántom na reubah.\n38 Ulôn tiyeub musoh ulôn dan ulôn peutaloe awaknyan, dan pantang ulôn surot sigohlom awaknyan binasa.\n39 Ulôn seumpom awaknyan sampoe hán hase jibeudôh le, awaknyan reubah hana meudaya dimiyueb gaki ulôn.\n40 Droeneueh nyang bri teunaga keu ulôn mangat jeuet lônjak muprang, dan keuhai meunang ateueh musoh-musoh ulôn.\n41 Droeneueh nyang peucrok sampoe musoh ulôn jiplueng nibak ulôn; dan ureuëng nyang jibanci keu ulôn ka habéh ulôn peubinasa.\n42 Awaknyan jilakée tulông, teuma hana nyang tem bantu, awaknyan jimeuhôi TUHAN, teuma hana geujaweueb.\n43 Awaknyan ulôn peuhanco ngon ulôn peureumok ban lagée abée nyang ro meutabu, dan ulôn sampôh ban lagée luhob nibak rot raya.\n44 Droeneueh nyang peubeubaih ulôn nibak kawöm nyang doraka, dan neupeujeuet ulôn keupeunguasa ateueh bansa-bansa; bansa nyang hana ulôn turi ka jeuet keunamiet ulôn.\n45 Meunan cit deungon ureuëng aséng jitundok ubak ulôn, dan jitaát meunyoe jideungoe peurintah ulôn.\n46 Beuhé ngon ceubeueh awaknyan ka gadôh; awaknyan yo meugám-gám laju jiteubiet nibak kuta jih.\n47 TUHAN udeb! Teupujoe kheueh nyang bila ulôn! Teupeu agong kheueh keubeusaran Allah, nyang peuseulamat ulôn!\n48 Gobnyan nyang peumeunang Ulôn ateueh musoh ulôn, meunan cit deungon bansa-bansa geupeutaklok dikeue ulôn,\n49 meunan cit geupeuseulamat ulôn ateueh lawan-lawan ulôn. TUHAN, Droeneueh nyang bri meunang ateueh musoh ulôn, Droeneueh nyang lindong ulôn nibak ureuëng nyang keujam.\n50 Teuma ulôn peuagong Droeneueh lamkawan bubena bansa, dan ulôn meuca-e lagu seumujoe ubak Droeneueh.\n51 Allah ka geubri meunang nyang lumpah raya keu raja nyang geubaiát lé Gobnyan, Gobnyan teutab geugaséh ubak ureuëng nyang ka geupiléh, nyang kheueh Nabi Daud dan keuturonan gobnyan keu siumu masa.